Դավիթ Հովհաննիսյան (երգիչ)

**Դավիթ Բարսեղի Հովհաննիսյան** (**Դավիթ Օհանեսյան**, , ), ռումինահայ երգիչ (բարիտոն)։ Ռումինիայի վաստակավոր արտիստ (1952)։ Օկտավ Էնիգերեսկուի և Նիկոլաե Հերլեայի հետ Ռումինիայի մեծագույն բարիտոնների ոսկե եռյակի մի մասն էր։

Իր ստեղծագործական գործունեության ընթացքում Դավիթ Հովհաննիսյանը խաղացել է ավելի քան 2000 օպերային ներկայացումներում՝ կատարելով ավելի քան 40 դերերգեր և արժանանալով բազմաթիվ մրցանակների ու պարգևների։ Նա երգել է աշխարհի մեծ բեմերում այնպիսի մեծանուն կատարողների հետ, ինչպիսիք են Լուչանո Պավարոտտին, Մոնսերատ Կաբալյեն, Պլասիդո Դոմինգոն, Լեոնտինա Փրայսը, Բիրգիտ Նիլսոնը։ Հիշարժան է *[[Էդիպ|Էդիպի]]* դերակատարումը Ջորջե Էնեսկուի համանուն օպերայում, որը նրան շնորհել է *20-րդ դարի ամենագնահատված Էդիպի համբավ*։

## Կենսագրություն
Սովորել է Բուխարեստի կոնսերվատորիայում (1947), ավարտել Կլուժ-Նապոկայի կոնսերվատորիան (1952)։ 1950 թվականից՝ Կլուժ-Նապոկայի, 1958 թվականից՝ Բուխարեստի, 1968-1977 թվականներին՝ միաժամանակ, Համբուրգի օպերային թատրոնների մեներգիչ։ Դերերգերից են Տոնիո (Լեոնկավալլոյի «Պայացներ»), Մեֆիստոֆել (Գունոյի «Ֆաուստ»), Ռիգոլետտո, Ամոնասրո (Վերդիի «Ռիգոլետտո», «Աիդա»), Սկարպիա (Պուչինիի «Տոսկա»), Բորիս Գոդունով (Մուսորգսկու «Բորիս Գոդունով»), Օնեգին (Չայկովսկու «Եվգենի Օնեգին»), Մոսի (Ա. Տիգրանյանի «Անուշ»-ի համերգային կատարում՝ Բուխարեստի «Կոմիտաս» երգչախմբի և նվագախմբի հետ)։ Գլուխգործոցը Էդիպ արքայի դերերգն է (Էնեսկուի «Էդիպ»)։ Հյուրախաղերով հանդես է եկել Եվրոպայի և ԱՊՀ երկրների օպերային բեմերում։ 1958 թվականից պարբերաբար ելույթներ է ունեցել Երևանում։ Ռումինիայի պետական մրցանակ (1952), ինչպես և «Էդիպ»-ի ձայնապնակի՝ Գրան պրի (1974, Փարիզ) և 1-ին մրցանակ (1976, Տոկիո)։

## Մահ
Դավիթ Հովհաննիսյանը մահացել է 2007 թվականի սեպտեմբերի 30-ին, թաղված է Բուխարեստի հայկական գերեզմանատանը։ Նրա հուղարկավորությանը, ի թիվս այլոց, ներկա է եղել Ռումինիայում Հայաստանի Հանրապետության դեսպան Եղիշե Սարգսյանը։

## Ֆիլմագրություն
* *Բուխարեստի առեղծվածները* (1983)
* *Փիրուզագույն վզնոց* (1986)
* *Ամեն օր ես կարոտում եմ քեզ* (1988)

## Պարգևներ և կոչումներ
* Ռումինիայի վաստակավոր արտիստ
* Մշակութային վաստակի 2-րդ աստիճանի շքանշան (1971)՝ «Ռումինիայի կոմունիստական կուսակցության հիմնադրման 50-ամյակի կապակցությամբ սոցիալիզմի կառուցման գործում ունեցած առանձնահատուկ վաստակի համար»
* «Ռումինիայի աստղ» ազգային շքանշան՝ կոմանդորի կոչումով (2000, դեկտեմբերի 1)՝ «գեղարվեստական ակնառու նվաճումների և մշակույթի առաջմղման համար Ռումինիայի ազգային օրվա առթիվ»
* Կլուժ-Նապոկայի Գեորգե Դիմայի անվան երաժշտական ​​ակադեմիայի պատվավոր դոկտոր (1999)
* Կլուժ-Նապոկայի «Բաբեշ-Բոյայ» համալսարանի պատվավոր դոկտոր
* Կոնստանցայի «Օվիդիուս» համալսարանի պատվավոր դոկտոր (2006, նոյեմբեր)
* «Մաեստրո» մրցանակ, շնորհել է Երաժշտական քննադատների միության և Ռումինիայի երաժշտական ֆորումը (2006)

## Ծանոթագրություններ

## Արտաքին հղումներ
* Realitatea românescă, ediția din 29 nov. 2006: ''David Ohanesian și Stela Popescu, laureați ai Premiilor Criticii Muzicale în 2006'' 
* Moartea lui Oedip, 2 octombrie 2007, Florentina Ciuvercă, *Evenimentul zilei*
* MIHAI COSMA: Omul care a invins destinul, 2 octombrie 2007, *Evenimentul zilei*
* David Ohanesian il insoțește pe Luciano Pavarotti in orchestra lui Dumnezeu, 1 octombrie 2007, Ovidiu Ciutescu, *Jurnalul Național*
* David Ohanesian / Oedip: "Eu voi muri in plină lumină", 18 decembrie 2007, Luiza Moldovan, *Jurnalul Național*

Կատեգորիա:Ռումինահայ երգիչներ
Կատեգորիա:Ռումինացի օպերային երգիչներ
Կատեգորիա:Ռումինահայ երաժիշտներ